የደቡብ ሱዳን ስደተኞች በኢትዮጵያ ያለውን አቀባብል አደነቁ
የደቡብ ሱዳን ስደተኞች የኢትዮጵያ ህዝብና መንግስት ባደረገላቸው አቀባብልና አየተሰጣቸው ባለው ድጋፍ ደስተኛ መሆናቸውን ገለጹ፡፡ሁለቱ የደቡብ ሱዳን ተቀናቃኝ ወገኖችም ለችግሩ መፍትሔ እንዲሰጡበት ጥሪ ቀርቧል፡፡የ8ኛ ክፍል ትምህርቷን አቋርጣ ወደ ኢትዮጵያ የተሰደደችው ነዋንክ ስልነወኝ እና ለስደት መንገድ በወጣችበት አንድ ልጇን ያጣችው ኒቢስ ቢደድ እንደተናገሩት በሁለቱ ተቀናቃኞች በተፈጠረው አለመግባባት ሀገራቸውን ጥለው ቢሰደዱም በኢትዮጵያ የጠበቃቸው ነገር ግን አስደስቷቸዋል፡፡በኢትዮጵያ የክትባና የምግብ አቅርቦት በበቂ ሁኔታ ማግኘታቸውን የሚገልፁት ስደተኞቹ፣ በመጠለያቸው ምንም ዓይነት ችግር እንዳልገጠማቸውም ተናግረዋል፡፡በኢትዮጵያ የተባበሩት መንግስታት የስደተኞች ኮሚሽን ተወካይ በርናንድ ካንታዴ የዓለም አቀፉ ማህበረሰብ በየጊዜው አየጨመረ የመጣውን የሀገሪቱን ስደተኞች ለመርዳት እንዲረባረቡና ተቀናቃኝ ወገኖችም ለችግሩ መፍትሔ እንዲሰጡበት ጥሪ አቅርበዋል፡፡የኢትዮጵያ መንግስትና በርካታ የተባበሩት መንግስታት ድርጅቶች ስደተኞችን ለመርዳት እየሰራ ቢሆንም ይህ ዘላቂ አይሆንም ብለዋል፡፡በደቡብ ሱዳን በሁለቱ ተቀናቃኝ ወገኖች በተፈጠረው አለመግባባት እንደ ጐርጎሮሳዊያኑ ከ2013 ወዲህ 150 ሺህ የሚሆኑ የሀገሪቱ ስደተኞች ወደ ኢትዮጵያ ገብተዋል፡፡ከዚያ በፊት የገቡትን ጨምሮ ግን 180 ሺህ ደቡብ ሱዳናዊያን በኢትዮጵያ ምድር ተጠልለዋል፡፡በእየለቱም በአማካኝ ከ800 -1000 የሚሆኑ የደቡብ ሱዳን ስደተኞች ወደ ኢትዮጵያ እንደሚገቡ የመንግስታቱ ድርጅት የስደተኞች ኮሚሽን መረጃ ያመላክታል፡፡በደቡብ ሱዳን በተነሳው ግጭት እስካሁን 500ሺህ የሚሆኑ ስደተኞች ወደ ጎረቤት ሀገራት ፈልሰዋል፡፡